- Motivul pentru care Giani Kiriță are o relație rece cu Andrei Nicolescu
- Ce s-a întâmplat între cei doi
Giani Kiriță a dezvăluit motivul pentru care are o relație rece cu Andrei Nicolescu. Fostul jucător de la Dinamo a vorbit despre un episod petrecut cu ceva timp în urmă, atunci când oficialul alb-roșiilor l-a contactat.
Kiriță nu are o relație bună cu oamenii de la conducerea lui Dinamo și nu s-a ascuns niciodată de acest lucru. Ba mai mult, acesta a dezvăluit cum l-a tratat pe Nicolescu, la prima convorbire.
Motivul pentru care Giani Kiriță are o relație rece cu Andrei Nicolescu
Giani Kiriță a dezvăluit că, după ce Dinamo a promovat în Liga 1, Andrei Nicolescu l-a contactat pentru a-l invita la o partidă a echipei antrenată atunci de Ovidiu Burcă.
Totuși, fostul jucător nu îl cunoștea, la momentul respectiv, pe Nicolescu și a crezut că acesta este un simplu angajat din cadrul clubului Dinamo. Kiriță este de părere că de atunci au început relațiile reci între cei doi.
"Acum un an de zile, după ce au reintrat în Liga 1, eu nu știam cine sunt acționarii… Voicu, Nicolescu. M-a sunat o dată Nicolescu. Juca Dinamo cu nu știu cine. Eu nu știam cine e. 'Uite, noi te invităm la meci la Dinamo'. 'Păi, stai, din partea cui ești?' Și mi-a zis: 'Sunt Nicolescu'.'Stai, care Nicolescu?'
De unde să știu eu? Și imediat s-a lăsat în jos, așa… 'Păi, Nicolescu…' 'Bine, n-am cum acum, o să revin'. Credeam că e vreun angajat de acolo din club. Nu am nicio vină. Chiar nu am nicio vină. Și probabil de atunci e răceala asta", a spus Giani Kiriță, conform fanatik.ro.
Andrei Nicolescu riscă să fie suspendat, după acuzele de blat de la Voluntari – Hermannstadt
Conform sursei citate anterior, Andrei Nicolescu va fi reclamat la Comisia de Disciplină de către oficialii de la Voluntari. Ilfovenii nu au trecut cu vederea declaraţiile făcute de administratorul special al lui Dinamo şi au luat măsuri.
Andrei Nicolescu riscă să primească o sancţiune uriaşă, în cazul în care va fi găsit vinovat. Acesta ar putea să fie suspendat şi de asemenea, ar putea primi şi o amendă uriaşă.
Acest fapt ar fi o altă veste proastă pentru Dinamo, după sancţiunea primită de "câini" în această săptămână. Trupa din Ştefan cel Mare a primit interdicţia de a disputa patru meciuri pe teren propriu cu spectatori. La meciul cu Petrolul, de luni, în tribunele arenei Arcul de Triumf se vor afla doar copii, pentru a-i susţine pe elevii lui Zeljko Kopic.
Voluntari a învins-o la limită pe Hermannhstadt, Florin Pîrvu bifând prima sa victorie pe banca ilfovenilor. Merloi a marcat unicul gol al lui Voluntari, echipă care a obţinut prima victorie după 12 meciuri.
Dinamo se va duela cu Petrolul, în a doua etapă a play-out-ului. Partida se va disputa luni, de la ora 20:30, şi va fi în format live text, pe AS.ro.